text: [{"text_idx": "#000001", "text": "Los equipos de voley del Na\u0301utico encaren la segunda vuelta nos primeros puestos"}, {"text_idx": "#000002", "text": "Les alevines y cadetes van primeres mientras benxami\u0301n A y C ta\u0301n terceros"}, {"text_idx": "#000003", "text": "La seicio\u0301n de voleibol del Club Na\u0301utico Carren\u0303o encara la segunda vuelta de la temporada con cuatro de los sos seis equipos nos primeros puestos. El trabayu de les entrenadores, xunto a la responsable d\u2019esta agrupacio\u0301n deportiva, Dolores Garci\u0301a Gonza\u0301lez, ma\u0301s conocida por Lola, fai qu\u2019hasta se plantegaren crear otru grupu na categori\u0301a benxami\u0301n, onde ya\u0301 esisten tres con un total de 26 deportistes. Cada parti\u0301u xueguen tres integrantes por equipu y non seis como n\u2019otres edaes ma\u0301s avanzaes. \u00abAl final no pudimos porque necesitari\u0301amos ma\u0301s gente para los entrenamientos\u00bb, valora \u00abLola\u00bb."}, {"text_idx": "#000004", "text": "Les alevines van terceres en la Lliga regular con 11 puntos. Ganaron tolos parti\u0301os menos unu hasta la fecha. L\u2019equipu ta igua\u0301u mayoritariamente por deportistes de primer an\u0303u, lo que fai qu\u2019esti resulta\u0301u seya mui satisfactoriu pal club. La temporada pasada, munches d\u2019elles compitieron na categori\u0301a benxami\u0301n y quedaron campeones d\u2019Asturies nos Xuegos Deportivos del Principa\u0301u nes modalidaes de voley playa y pista. Tamie\u0301n algamaron la plata na Copa d\u2019Asturies."}, {"text_idx": "#000005", "text": "Les cadetes tamie\u0301n van terceres na so categori\u0301a con un saldu notable: nama\u0301s perdieron dos parti\u0301os de los siete disputaos esta campan\u0303a. \u00abLa temporada va regular, podi\u0301an hacer mucho ma\u0301s\u00bb, valora Lola. Pero asina, sumen 12 puntos, lo que les alluga a la cabeza na clasificacio\u0301n."}, {"text_idx": "#000006", "text": "Les benxamines ta\u0301n dividi\u0301es en tres grupos diferentes. San Fe\u0301lix A, igua\u0301u por deportistes que\u2019l pro\u0301ximu an\u0303u sedra\u0301n alevines, ta\u0301n na tercer posicio\u0301n de la tabla con 14 puntos. Ganaron seis veces y perdieron dos. Algo pareci\u0301u pasa col San Fe\u0301lix C, que ta\u0301n nel cuartu puestu con 12 puntos, a razo\u0301n de cinco victories y dos derrotes. Nun corren la mesma suerte les sos compan\u0303eres del B, anque hai que resen\u0303ar que ye\u2019l primer an\u0303u que compiten y cuasi toes tienen siete an\u0303os, la eda\u0301 mi\u0301nima pa xugar al voleibol nel Na\u0301utico de Carren\u0303o. Nel so casu, salieron victorioses una vegada, pero cayeron nel restu de parti\u0301os."}, {"text_idx": "#000007", "text": "Les infantiles van regular na Lliga, pero ta\u0301n bien allugaes en cuanto al restu d\u2019agrupaciones asturianes. Ocupen el octavu puestu con 13 puntos. El grupu de Carren\u0303o xuega na categori\u0301a A-1, el nivel ma\u0301s altu na so eda\u0301. \u00abEs un equipo bastante competitivo, se esfuerzan mucho en cada partido\u00bb, esplica Lola. De los diez parti\u0301os celebraos, perdieron siete y ganaron tres."}]